Nepal: Liggame aan families oorhandigFamilielede huil Dinsdag buite ‘n hospitaal in Pokhara. (Foto: PRAKASH MATHEMA / AFP) Nepalese hospitaalpersoneel het teen Dinsdag begin om liggame aan bedroefde gesinne te oorhandig nadat ŉ vliegtuig die naweek met 72 mense aan boord neergestort het. Altesame 70 liggame is reeds uit die ravyn gebring waarteen die vliegtuig met 68 passasiers en vier bemanningslede Sondag vasgevlieg het. Almal aan boord, onder wie ses kinders en 15 buitelanders, is waarskynlik tydens die ongeluk dood. Daar word in dié stadium nog na vermoedelik twee liggame gesoek. “Ons het gisteraand een liggaam gevind, maar dit was in drie stukke. Ons is dus nie seker of dit drie liggame of een liggaam is nie. Dit sal eers later bevestig word. Die soektog na die ander twee vermiste liggame is nou hervat,” het AK Chhetri van die Nepalese polisie Dinsdagoggend aan AFP gesê. Hommeltuie word tans ingespan en die soektog na ŉ radius van twee tot drie kilometer uitgebrei. Liggame word in ŉ weermagvragmotor buite ‘n hospitaal in Pokhara gelaai. (Foto: Saroj Baizu / NurPhoto / NurPhoto via AFP) Tot tien liggame is vanoggend met ŉ weermagvragmotor van die Pokhara-hospitaal na die lughawe vervoer sodat dit na Kathmandu gevlieg kan word. Die vlug was Sondag van die Nepalese hoofstad na Pokhara op pad toe dit kort voor 11:00 teen die ravyn vasgevlieg en in stukke gebreek het. Maroela Media het vroeër berig die oorsaak van die vliegtuigongeluk is nog nie bekend nie, maar ŉ video op sosiale media wys hoe die vliegtuig skielik en skerp aan die linkerkant draai soos dit die Pokhara-lughawe nader. ŉ Harde ontploffing volg kort daarna. Kenners het aan AFP gesê dit is nie uit die video duidelik of die oorsaak van die ongeluk aan menslike foute of ŉ meganiese wanfunksie toegeskryf kan word nie. Die vliegtuig se swart boks (vlugdata-opnemer) kon ook nog nie opgespoor word nie. Kenners van die Franse ongelukondersoekagentskap sal na verwagting Dinsdag in Nepal aankom om ondersoek in te stel.